section_heading: Životopis
paragraph_text: Rodio se u Osoju kod Posušja. U Posušju je završio osnovnu školu i gimnaziju. Studirao je medicinu u Zagrebu gdje je diplomirao na Medicinskom fakultetu 1976. godine. Magistrirao je radom Prekid stacionarnog liječenja i čuvanja psihički abnormalnih delinkvenata, a mentor je bio Rudolf Turčin. Doktorirao je radom Utjecaj stresova na kliničku sliku posttraumatskog stresnog poremećaja u hrvatskih ratnih stradalnika kod mentora Eduarda Klaina 1997. godine. Ostvario je najviša stručna i znanstvena dostignuća. Obnašao je mnoge visoke dužnosti. Dugo je godina bio ravnateljem Klinike za psihijatriju Vrapče. Bio je širokog raspona interesa. Vrlo predan svome zvanju, utjecao je na položaj i mjesto suvremene hrvatske psihijatrije. Radom je zadužio i širu društvenu zajednicu. Borio se za prava osoba s duševnim smetnjama i pokrenuo je ideju o proglašenju Dana prava osoba s duševnim smetnjama. Umro je u Zagrebu 3. ožujka 2019. godine.